Beremo skupaj

Letos poteka med 8. 9. (mednarodni dan pismenosti) in 10. 9.(zaključek tedna otroka) na pobudo številnih društev, ter zvez in organizacij prvi Nacionalni mesec skupnega branja. Društvo bralna značka je pristopilo k projektu s komunikacijsko akcijo Beremo skupaj, v sklopu česar na pobudo naše knjižničarke Livije Lango sodeluje tudi naša šola.

Bralna značka pomeni na naši šoli tradicijo, pomeni skupno prizadevanje pri širjenju pomena kvalitetnega branja naših učencev, pomeni dvigovanje splošne kulture branja v našem širšem okolju. Zavedanje, da je obvezno branje nekaj knjig na leto v okviru učnih načrtov po metodi dolgega branja veliko premalo, spodbuja učitelje in mentorje k sodelovanju v novih projektih, zlasti takih, ki imajo poudarek na kvalitetnem skupnem branju.

V začetku šolskega leta, 17. 9. (dan Zlate knjige) in obenem obletnica mladinskega pisatelja Franceta Bevka, se učenci seznanijo s seznami kvalitetnih knjig, med katerimi učenci najdejo vedno take, ki jim individualno najbolj ležejo v naročje ali v roko. Od tam naprej pa se začne individualno branje in individualni pogovori o prebranem z učitelji mentorji.

V 4.b razredu je veliko knjig iz tega seznama tudi v berilu, v njegovi rubriki »z berilom v knjižnico«. Učiteljica Nadja Rodman Koradin je sestavila razpored mesečnega branja. Seznam zavzema slovenke narodne pravljice, avtorske klasične in moderne pravljice, fantastično pripoved in moderno trivialko, strip in seveda knjigo po lastni izbiri.

Prvo srečanje s knjigami je bilo v sredo, 19. 9. 2018, ko je učiteljica prinesla v razred kup pesniških zbirk Jožeta Snoja. Po obravnavi dveh njegovih pesmi po programu, so učenci prebirali še druge njegove pesmi iz pesniških zbirk in izbrali eno, ki se jo bodo naučili v naslednjih dneh in bo pomenila že začetek izpolnjevanja nalog za dosego bralne značke. Prihodnje tri tedne bodo na podoben način doživeli še nekaj ustvarjalnosti naših pesnikov.

V oktobru bodo skupaj prebirali Slovenske narodne pravljice, analizirali njihovo vsebino, izbirali najboljšo in se pripravljali na govorni nastop – obnova pravljice. V sodelovanju z vsemi učenci bo v razredu nastal seznam zadolžitev posameznih učencev, da se pravljice slučajno ne bi podvajale in da drug drugemu »ne bi skalali v zelje«. V nadaljevanju bomo vsak mesec brali eno knjigo iz seznama, vsak bo bral doma isto knjigo, na prvi ponedeljek v mesecu pa bomo v šoli obravnavali njeno vsebino, se pogovarjali o glavnih junakih, motivih za njihovo ravnanje in nadgrajevali z lastnim doživljanjem prebranega. Seznam s časovnico in nalogami je bil otrokom predstavljen v četrtek, 20. 9. 2018 pri uri SLJ.

Knjige najdemo v knjižnici. Naša šolska knjižničarka nam je v petek na široko odprla vrata in nas popeljala med knjižne police in pokazala, kje in kako bomo našli knjižno gradivo. Da nam je branje knjig zanimivo, smo dokazali z zbranim poslušanjem Bevkovega odlomka iz knjige Otroška leta, ki nam ga je knjižničarka doživeto prebrala in s tem že vzpodbudila željo po tem, da sežemo tudi sami po knjigi in ugotovimo, kako se opisani dogodek nadaljuje.

V tem šolskem letu bomo v četrtem razredu, tako kot doslej, brali knjige za bralno značko doma, a brali jih bomo skupaj – vsi bomo v enem mesecu zagotovo prebrali knjigo iz seznama. Tudi zavedanje, da bodo sošolci na datum povedali svoje mnenje o knjigi, ki je nisem prebral, pa bi jo lahko, spodbuja k branju. Izražanje mnenja v razredu ob obravnavi odlomka o ravnanju knjižnih junakov, aktivno sodelovanje v razpravi o temi in nenazadnje opravljanje nalog za bralno značko se je doslej izkazalo kot motivacija za branje, saj knjižničarka opaža prvi teden v mesecu, ko se začenja branje nove skupne knjige, večji obisk četrtošolcev. Poleg željene knjige učenci najdejo priložnost po srečanju z drugimi knjigami in tako si redno obnavljajo seznam izposojenih knjig. Če knjige ne najdejo v šolski knjižnici, je zadolžitev priložnost za obisk splošne knjižnice, ali pa celo srečanje s prvimi e-knjigami preko Biblosa.

Navdušenje po taki motivaciji je bilo med učenci veliko. Zaobljuba, da bomo brali skupaj, dosega cilj projekta. Veseli nas, da lahko sodelujemo v projektu. Plakati, ki so jih ustvarili naši znani likovni ustvarjalci, nas prav vabijo k branju. Pričakujemo, da bo v okviru takega branja bralno značko letos osvojila večina četrtošolcev.

Nadja Rodman Koradin

O BRANJU SO UČENCI NAPISALI:

Moja najljubša knjiga je Pod medvedovim dežnikom. Dobila sem jo za 4.rojstni dan. Mama mi jo je brala vsak dan. Povedala sem jo tudi za bralno značko.

Gaja Mitrovič

Bili smo v knjižnici. Knjižničarka nam je razkazala knjige. Na policah so bile pesmi, pravljice, stripi, romani, znanstvene knjige,… V knjižnici je TROGO PREPOVEDANO KRIČATI!!! Ko sem bil majhen, mi je mama brala pravljice. Brala mi je Kosovirja na leteči žlici, Miškolina, Pravljice iz mačje preje, Sneguljčico, Pepelko, Rdečo kapico,...Včasih sem raje bral knjige kot sedaj. Knjige rada bere moja sestra. Doma imamo polno knjig. Moj starejši brat Andrej bere tudi angleške knjige, a jih prebere malo.

Miha Grohar

Doma imamo na policah polno knjig. Najbolj všeč mi je knjiga o rekordih. Zelo rad berem knjige. Danes knjige beremo tudi na računalnik. Knjig ne smemo trgati.

Mihael Bizjak

Z razredom smo šli v šolsko knjižnico. Knjižničarka nam je pokazala knjige. Pokazala nam je, da so zložene po priimkih avtorjev. Povedala nam je zgodbo o enem avtorju, oziroma o njegovem otroštvu. Pri zgodbi mi je bilo najbolj žalostno, ko je izgubil sabljo. Najbolj všeč mi je bilo, ko mu je sosed izdelal sabljo. V knjižnici so si sošolci izposodili knjige.

Lisa Marolt

Rad berem knjige. Najbolj všeč so mi knjige s slikami. Berem zvečer. Najbolj všeč mi je knjiga rekordov, najljubši pisatelj pa je Primož Suhodolčan. Tudi stripi so mi všeč. Ko berem, padem v knjigo.

Pavel Strilić

Iz knjig se tudi naučim neznane in nove besede. Berem knjige, ki jih imamo doma, ali si jih izposodim v knjižnici. Rada berem srednje debele knjige. Všeč so mi tudi tiste stare knjige.

Neža jež

Moja najljubša knjiga je Bambi. Moja mama mi jo je vedno brala, ko sem bila majhna. Knjiga je modra in je narisan Bambi. V knjigi so bile narisane lepe slike. Ko mi je mama brala to zgodbo, sem v petih minutah zaspala.

Viktorija Kovačevič

Moja najljubša knjiga je Anica in zajček. V knjižnici mi je najboljše, kadar se kaj učimo, kadar poslušamo pravljice. Moja najljubša pesem je Najboljši ded.

Tisa Softić

Že od rojstva nam starši berejo knjige. Knjižnica je prostor, kjer ne kupiš knjig, ampak si jih izposodiš. V knjigarni lahko kupiš knjigo. Na naši šoli imamo šolsko knjižnico. Knjižničarka je gospa Livija Lango.

Hana Živec